section_heading: Znamenitosti
paragraph_text: Spomenici Koryo dinastije u gradu Kaesongu se sastoje od 12 zasebnih komponenti koje zajedno svjedoče o povijesti i kulturi od 10. do 14. stoljeća. Geomantijski raspored bivše prijestolnice, njegove palače, ustanove i grobni kompleks, obrambene zidine i gradska vrata utjelovljuju političke, kulturne, filozofske i duhovne vrijednosti ključnog razdoblja povijesti cijele regije. Upisani spomenici su i astronomska i meteorološka zvjezdarnica, dvije škole (uključujući i jednu posvećenu naobrazbi državnih službenika) i prigodne stele. Ova mjesta svjedoče o prijelazu od budizma na neo-konfucijanizam u istočnoj Aziji i na asimilaciju kulturnih, duhovnih i političkih vrijednosti od država koje su postojale prije ujedinjenja Koreje pod Koryo dinastijom. Integracija budističkih, konfucijanističkih, taoističkih i geomantijskih koncepta očituje se u planiranju grada i arhitekturi njegovih spomenika.